**Posljednji stih za zauvijek**

Potjerana u nepoznato

najsvjetlija je nijansa ljubavi,

pečat vječnosti

staklene slobode

neodoljivog zatočeništva,

osuđena našim ogledalom,

slikom pod slojevima toplo-hladne čežnje.

Premorene nas oči osvjetljavaju

svijećom snene jave,

nemilosrdno nas kažnjavaju

hladnim uzdahom dugovječnosti

koju smo mogli pisati

zajedno.

Otkucaji zrcala usporavaju,

prkosno nas dozivaju

šapatom melankoličnog ozračja

krhkih tonova sjete.

Ali ni uzavrela nas žudnja

prodornim pogledima omamiti neće

jer mi,

u srži našeg bijednog inata,

Najistinitija smo laž.

I kad bih se utopila

u nepresušnom izvoru

vlastita nadahnuća,

možda bi onda spoznao besmisao

tjeranja inata samom sebi.

Možda.

Ali bilo bi prekasno.

Ovom sam pjesmom

splela vijenac ravnodušnosti,

zaplela te u svoj posljednji stih

jednom zauvijek.

**Gabriela Peljić, 2. razred srednje škole**